TARYBOS SPRENDIMAS
2006 m. gegužės 15 d.
leidžiantis Ispanijos Karalystei teisę taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 11 straipsnio ir 28e straipsnio
(2006/387/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnį,
atsižvelgdama į Komisijos pasiūlymą,
kadangi:
(1)
Pagal Direktyvos 77/388/EEB 27 straipsnio 1 dalį Taryba, Komisijos pasiūlymu, vieningai gali leisti bet kuriai valstybei narei nustatyti specialias priemones, nukrypstančias nuo tos direktyvos nuostatų siekiant, kad būtų supaprastinta apmokestinimo tvarka arba užkirstas kelias tam tikriems mokesčių slėpimo ar vengimo atvejams.
(2)
2005 m. birželio 21 d. laiške, kurį Komisijos generalinis sekretoriatas gavo 2005 m. liepos 22 d., Ispanijos Karalystė prašė leidimo nustatyti priemonę, nukrypstančią nuo Direktyvos 77/388/EEB nuostatų, reglamentuojančių apmokestinamąją vertę pridėtinės vertės mokesčio (PVM) tikslais.
(3)
Laikydamasi Direktyvos 77/388/EEB 27 straipsnio 2 dalies, Komisija 2005 m. spalio 7 d. laišku informavo kitas valstybes nares apie Ispanijos Karalystės prašymą. 2005 m. spalio 10 d. laišku Komisija pranešė Ispanijos Karalystei, kad turi visą informaciją, kuri, Komisijos nuomone, yra būtina prašymui įvertinti.
(4)
Direktyvos 77/388/EEB 11 straipsnio A skirsnio 1 dalies a punkte nustatyta, kad tiekiamų prekių ar teikiamų paslaugų apmokestinamąją vertę PVM tikslais sudaro viskas, kas sudaro atlygį, mokamą už prekių tiekimą ar paslaugų teikimą. Tos direktyvos 28e straipsnio 1 dalimi reglamentuojama apmokestinamoji įsigijimų Bendrijos viduje vertė, pateikiant nuorodą į 11 straipsnio A skirsnį.
(5)
Taikant priemonę, dėl kurios reikia suteikti leidžiančią nukrypti nuostatą, ketinama išvengti mokesčių nuostolių dėl manipuliacijų apmokestinamąja prekių, paslaugų ir įsigijimų Bendrijos viduje, kuriems taikomas PVM, verte tais atvejais, kai pardavėjas nustato sumažintą kainą susijusiam pirkėjui, neturinčiam teisės į visišką atskaitą.
(6)
Šią priemonę reikėtų taikyti tik PVM vengimo ir slėpimo atvejais ir tik tada, kai įvykdomi tam tikri reikalavimai. Todėl priemonė yra proporcinga siekiamam tikslui.
(7)
Siekiant užkirsti kelią mokesčių vengimui arba slėpimui, panašias leidžiančias nukrypti nuostatas buvo leista taikyti ir kitoms valstybėms narėms ir buvo nustatyta, kad jos yra veiksmingos.
(8)
Pagal Direktyvos 77/388/EEB 27 straipsnį leidžiančios nukrypti nuostatos, skirtos užkirsti kelią PVM mokėjimo vengimui, susijusiam su apmokestinamąja tiekiamų prekių ir teikiamų paslaugų verte tarp susijusių šalių, yra įtrauktos į 2005 m. kovo 16 d. Komisijos pasiūlymą dėl direktyvos, kuria būtų racionalizuojamos kai kurios leidžiančios nukrypti nuostatos, taikomos pagal tą straipsnį, pasiūlymą (2). Todėl būtina, kad šios leidžiančios nukrypti nuostatos taikymo laikotarpis baigtųsi tada, kai įsigalios ta direktyva.
(9)
Ši leidžianti nukrypti nuostata apsaugos PVM sumą, mokėtiną galutiniame vartojimo etape, ji nedaro neigiamo poveikio Bendrijų nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 11 straipsnio A skirsnio 1 dalies a punkto ir 28e straipsnio, Ispanijos Karalystei leidžiama numatyti, kad apmokestinamoji prekių, paslaugų arba įsigijimų Bendrijos viduje vertė būtų tokia pati kaip ir atviros rinkos vertė, kaip apibrėžta minėtos direktyvos 11 straipsnio A skirsnio 1 dalies d punkte, jeigu atlygis yra daug mažesnis už atviros rinkos vertę, o prekės arba paslaugos gavėjas (arba įsigijimų Bendrijos viduje atveju - pirkėjas) neturi teisės į visišką atskaitą pagal Direktyvos 77/388/EEB 17 straipsnį.
Ši priemonė taikoma tik užkirsti kelią mokesčių slėpimui ir vengimui ir tik tuo atveju, kai atlygiui, kurio pagrindu priešingu atveju būtų nustatyta apmokestinamoji vertė, įtakos turėjo nacionaliniuose teisės aktuose apibrėžti šeimos, valdymo, nuosavybės, finansiniai ar teisiniai ryšiai. Šiuo atveju teisiniai ryšiai apima ir oficialius darbdavio ir dirbančiojo santykius.
2 straipsnis
1 straipsniu suteikto leidimo galiojimas baigiasi direktyvos, racionalizuojančios Direktyvos 77/388/EEB 27 straipsnyje numatytas leidžiančias nukrypti nuostatas, kurios padeda kovoti su PVM vengimu arba slėpimu, įvertinant prekių arba paslaugų vertę sandoriuose tarp susijusių asmenų, įsigaliojimo dieną arba 2009 m. gruodžio 31 d., atsižvelgiant į tai, kuri data yra ankstesnė.
3 straipsnis
Šis sprendimas skirtas Ispanijos Karalystei.
Priimta Briuselyje, 2006 m. gegužės 15 d.